പഞ്ചായത്ത് തെരഞ്ഞെടുപ്പ് അടുത്തിരിക്കെ ഗ്രാമവാസികള്ക്ക് പണം വിതരണം ചെയ്ത് ആര്ജെഡി നേതാവ് തേജസ്വി യാദവ് പറ്റ്ന: പഞ്ചായത്ത് തെരഞ്ഞെടുപ്പ് അടുത്തിരിക്കെ ഗ്രാമവാസികള്ക്ക് പണം വിതരണം ചെയ്ത ആര്ജെഡി നേതാവ് തേജസ്വി യാദവ് വിവാദത്തില്. ഗോപാല്ഗഞ്ചില് എസ്യുവിയില് സഞ്ചരിക്കുന്നതിനിടെ ഗ്രാമവാസികളായ സ്ത്രീകളുടെ സമീപം വാഹനം നിര്ത്തി തേജസ്വി അഞ്ഞൂറിന്റെ നോട്ടുകള് എടുത്തു നല്കുന്ന വീഡിയോ ദൃശ്യങ്ങളാണ് പുറത്ത് വന്നത്. ജെഡിയു ലെജിസ്ലേറ്റീവ് കൗണ്സില് അംഗം നീരജ് കുമാര് ദൃശ്യങ്ങള് സമൂഹമാദ്ധ്യമത്തില് പോസ്റ്റ് ചെയ്തതോടൊണ് വിവാദമായത്. 21 സെക്കന്ഡ് മാത്രമുളള ദൃശ്യങ്ങളാണ് പുറത്തുവന്നത്. സംഭവത്തെക്കുറിച്ച് അന്വേഷിക്കാന് ഗോപാല്ഗഞ്ച് മജിസ്ട്രേറ്റ് ബൈക്കുന്ദ്പൂര് പോലീസിനോടും ബിഡിഒയോടും നിര്ദ്ദേശിച്ചു. അന്വേഷണം വേണമെന്ന് തെരഞ്ഞെടുപ്പ് കമ്മീഷനോട് ജെഡിയു ആവശ്യപ്പെടുകയും ചെയ്തിട്ടുണ്ട്. ഗോപാല്ഗഞ്ചില് പെരുമാറ്റച്ചട്ടം നിലവില് വന്നിട്ടില്ലെന്നാണ് ആര്ജെഡിയുടെ വിശദീകരണം. തേജസ്വിയോട് ഒരു സ്്ത്രീ മരുന്ന് വാങ്ങിക്കാന് സഹായം ആവശ്യപ്പെടുകയായിരുന്നെന്നും അതാണ് പണം നല്കിയതെന്നും ആര്ജെഡി വക്താവ് ശക്തി യാദവ് വിശദീകരിച്ചു. എന്നാല് വീഡിയോയില് എല്ലാവര്ക്കും പണം നല്കുന്നതാണ് ദൃശ്യമാകുന്നത്. പിന്നില് നില്ക്കുന്നവരെ വിളിച്ച് പണം കൈമാറുന്നതും വ്യക്തമായി കാണാം. താന് തേജസ്വിയാണെന്നും ലാലു പ്രസാദ് യാദവിന്റെ മകനാണെന്നും പരിചയപ്പെടുത്തിയാണ് പണം നല്കിയതെന്ന് വീഡിയോ പോസ്റ്റ് ചെയ്ത നീരജ് കുമാര് പറഞ്ഞു.